b"\n_START_ARTICLE_\nTysk-polske ikke-angrebspagt\n_START_PARAGRAPH_\nDen tysk-polske ikke-angrebspagt (tysk: Deutsch-polnischer Nichtangriffspakt; polsk: Polsko-niemiecki pakt o nieagresji) var en traktat mellem Tyskland og Polen, som blev underskrevet den 26. januar 1934. I traktaten forpligtede begge parter sig til at l\xc3\xb8se deres indbyrdes problemer ved bilaterale forhandlinger og undlade v\xc3\xa6bnet konflikt i ti \xc3\xa5r. Traktaten bet\xc3\xb8d i praksis en normalisering af forholdet mellem Polen og Tyskland, som tidligere havde v\xc3\xa6ret anstrengt som f\xc3\xb8lge af gr\xc3\xa6nsekonflikter, der havde sit udspring i Versaillestraktaten. Traktaten bet\xc3\xb8d at Tyskland i praksis anerkendte Polens gr\xc3\xa6nser og tog skridt til at afslutte en \xc3\xb8del\xc3\xa6ggende toldkrig, som havde raset mellem de to lande i det foreg\xc3\xa5ende \xc3\xa5rti._NEWLINE_Et af de mest kommenterede af J\xc3\xb3zef Pi\xc5\x82sudskis udenrigspolitiske initiativer var det forslag han efter sigende stillede Frankrig om at erkl\xc3\xa6re krig mod Tyskland efter at Hitler var kommet til magten i januar 1933. Nogle historikere skriver, at Pi\xc5\x82sudski muligvis forh\xc3\xb8rte sig ved Frankrig om muligheden for en f\xc3\xa6lles milit\xc3\xa6r aktion mod Tyskland, som \xc3\xa5bent havde genoprustet i strid med Versaillestraktaten. Frankrigs afvisning kan have v\xc3\xa6ret en af \xc3\xa5rsagerne til at Polen underskrev den tysk-polske ikke-angrebspagt i januar 1934. Argumentet om at Pi\xc5\x82sudski var blevet p\xc3\xa5tvunget den tysk-polske ikke-angrebspagt af den franske afvisning af en forebyggende krig er blevet diskuteret af historikere, som p\xc3\xa5peger at der ikke spor i hverken de franske eller de polske arkiver, som antyder at et s\xc3\xa5dant forslag nogensinde blev stillet. De anf\xc3\xb8rer, at da der i slutningen af oktober 1933 fremkom rygter i Paris om at et polsk forslag om en forebyggende krig var blevet fremsendt til Belgien og Frankrig og at disse rygter stammede fra den polske ambassade, som havde informeret journalister, men p\xc3\xa5 dette tidspunkt var Polen og Tyskland allerede i gang med hemmelige forhandlinger. Det er blevet h\xc3\xa6vdet, at Pi\xc5\x82sudski havde f\xc3\xa5et den polske ambassade til at sprede rygter om en forebyggende krig som en m\xc3\xa5de at l\xc3\xa6gge pres p\xc3\xa5 tyskerne, som kr\xc3\xa6ve at Polen opgav sin alliance med Frankrig fra 1921. Rent faktisk kom den polsk-franske traktat til specifikt at undtage denne traktat._NEWLINE_Det blev sagt, at \xc3\xa5rsagen til at Pi\xc5\x82sudskis s\xc3\xb8gte en ikke-angrebspagt med Tyskland var hans bekymring over den franske Maginotlinje. Indtil 1929 havde de franske krigsplaner i tilf\xc3\xa6lde af en krig med Tyskland rummet en fransk offensiv ind i den nordtyske slette samtidig med polske og tjekkoslovakiske offensiver. Etableringen af Maginotlinjen begyndte i 1929 og signalerede, at herefter ville den franske h\xc3\xa6r i tilf\xc3\xa6lde af krig forholde sig helt og aldeles defensivt samt at Frankrigs \xc3\xb8stlige allierede var overladt til sig selv. (Hvis dette er sandt, havde Pi\xc5\x82sudski med held sp\xc3\xa5et om fremtiden: dette var pr\xc3\xa6cis hvad der skete i 1939 under Sp\xc3\xb8gelseskrigen.) Set fra Pi\xc5\x82sudskis synspunkt, og under indtryk af Frankrigs milit\xc3\xa6re planer, var en ikke-angrebspagt med Tyskland det bedste alternativ for Polen._NEWLINE_J\xc3\xb3zef Pi\xc5\x82sudski bruge Adolf Hitler's overtagelse af magten og international isolation af Tysklands nye regime som anledning til at formindske risikoen for at Polen ville blive det f\xc3\xb8rste offer for tysk aggression eller offer for en aftale mellem Stormagterne (is\xc3\xa6r Firemagtsaftalen). Tysklands nye magthavere lod til at afvige fra den traditionelle preussiske anti-polske linje. Pi\xc5\x82sudski ans\xc3\xa5 den nye kansler for at v\xc3\xa6re mindre farlig end hans forg\xc3\xa6ngere siden Gustav Stresemann, og ans\xc3\xa5 Sovjetunionen for at v\xc3\xa6re den st\xc3\xb8rste trussel mod Polen, og dette i en grad s\xc3\xa5 han var modstander af franske og tjekkoslovakiske fors\xc3\xb8g p\xc3\xa5 at inddrage Sovjetunionen i en f\xc3\xa6lles front mod Nazityskland._NEWLINE_I traktatteksten insisterede polakkerne p\xc3\xa5 at f\xc3\xa5 indf\xc3\xb8jet, at denne ikke oph\xc3\xa6vede nogen tidligere internationale aftaler, is\xc3\xa6r ikke den fransk-polske milit\xc3\xa6ralliance. Ved at l\xc3\xb8se Polens uenigheder med Tyskland bilateralt bet\xc3\xb8d traktaten imidlertid at Frankrigs diplomatiske stilling overfor Tyskland blev sv\xc3\xa6kket._NEWLINE_For at afkr\xc3\xa6fte enhver frygt for at opt\xc3\xb8ningen af forholdet mellem Polen og dens vestlige nabo var alt andet end fredelig fornyede Polen den 5. maj 1934 den polsk-sovjetiske ikke-angrebspagt, som f\xc3\xb8rst var blevet indg\xc3\xa5et den 25. juli 1932._NEWLINE_Som f\xc3\xb8lge af traktaten havde Polen et fredeligt forhold til Tyskland i de f\xc3\xb8lgende fem \xc3\xa5r samtidig med at det havde et godt forhold til Frankrig og Storbritannien. Traktaten f\xc3\xb8rte m\xc3\xa5ske ogs\xc3\xa5 til at man ikke lagde s\xc3\xa5 stor v\xc3\xa6gt p\xc3\xa5 sv\xc3\xa6kkelsen af Folkeforbundet og ikke lagde tilstr\xc3\xa6kkelig v\xc3\xa6gt p\xc3\xa5 de franske forslag om kollektiv sikkerhed, som fremkom i begyndelsen af 1930'erne_NEWLINE_Den polsk-tysk ikke-angrebspagt fra 1934, som snart blev fulgt af en handelsaftale med Tyskland, siges at have givet Tyskland ro p\xc3\xa5 \xc3\xb8stgr\xc3\xa6nsen og givet Hitler tid til oprustning. Fem \xc3\xa5r senere invaderede han med held Polen. Mens Pi\xc5\x82sudski generelt var mistroisk over for de tyske hensigter, ans\xc3\xa5 han det forhold at Hitler var \xc3\xb8striger og ikke preusser som en formildende faktor, og udtalte, at han foretrak at se ham ved magten s\xc3\xa5 l\xc3\xa6nge som muligt._NEWLINE_ Traktaten er blevet set som et eksempel p\xc3\xa5 politisk svaghed, som resultat af Pi\xc5\x82sudskis sygdom og er blevet sammenlignet med det manglende lederskab, som blev udvist af Neville Chamberlain og Paul von Hindenburg._NEWLINE_Den tyske udenrigspolitik \xc3\xa6ndredes drastisk i slutningen af 1938 efter at indlemmelsen af Sudeterlandet beseglede Tjekkoslovakiets sk\xc3\xa6bne og Polen blev Hitlers n\xc3\xa6ste offer. I oktober 1938 foreslog den tyske udenrigsminister Joachim von Ribbentrop en fornyelse af ikke-angrebspagten til geng\xc3\xa6ld for at fristaden Danzig (Gda\xc5\x84sk) blev annekteret og at Tyskland fik tilladelse til at bygge en ekstraterritorial motorvej og jernbane mellem \xc3\x98stpreussen og Tyskland gennem den polske korridor. Polen afviste disse krav. Som f\xc3\xb8lge heraf blev ikke-angrebspagten ensidigt oph\xc3\xa6vet af Adolf Hitler den 28. april 1939, i en tale til rigsdagen, hvor Tyskland fornyede sine territoriale krav overfor Polen. Efter nogle f\xc3\xa5 m\xc3\xa5neder med stigende sp\xc3\xa6nding kom invasionen af Polen, som blev starten p\xc3\xa5 2. verdenskrig."